GENERÁLNA PROKURATÚRA
Slovenskej republiky

Leg/2 48/24/1000
Zbierka služobných predpisov
generálneho prokurátora 
Slovenskej republiky
Por. č. 23/2024

P R Í K A Z

generálneho prokurátora Slovenskej republiky 

z 19. marca 2024

o spôsobe informovania verejnosti o činnosti prokuratúry prostredníctvom masovokomunikačných prostriedkov, webového sídla a sociálnych sietí

Podľa § 10 ods. 2 zákona č. 153/2001 Z. z. o prokuratúre v znení neskorších predpisov vydávam tento príkaz:

Článok 1

(1) Tento príkaz upravuje spôsob informovania verejnosti o činnosti prokuratúry prostredníctvom masovokomunikačných prostriedkov, webového sídla Generálnej prokuratúry Slovenskej republiky (ďalej len „generálna prokuratúra“) alebo účtov prokuratúry na sociálnych sieťach. 

(2) Účelom tohto príkazu je úprava podmienok pre zabezpečenie jednotnej informačnej a komunikačnej politiky prokuratúry prostredníctvom poskytovania informácií masovokomunikačným prostriedkom alebo prostredníctvom webového sídla prokuratúry a účtov prokuratúry na sociálnych sieťach.

Článok 2

Na účely tohto príkazu sa rozumie
a)	masovokomunikačným prostriedkom prostriedok slúžiaci na informovanie verejnosti podľa osobitného predpisu), agentúrny servis pre médiá, internetový portál poskytovateľa obsahových služieb, webové sídlo vydavateľstva a jeho účet na sociálnych sieťach,
b)	sociálnou sieťou najmä Facebook, Instagram, Twitter, Telegram,
c)	účtom prokuratúry na sociálnej sieti sa rozumie účet, profil alebo stránka na sociálnej sieti založené orgánom prokuratúry, organizačnou zložkou prokuratúry alebo prokurátorom, ktorých účelom je informovanie o činnosti prokuratúry, organizačnej zložky prokuratúry alebo prokurátora.

Článok 3

(1) Úlohy súvisiace s poskytovaním informácií verejnosti o činnosti prokuratúry plnia
a)	na generálnej prokuratúre určený zamestnanec Kancelárie generálneho prokurátora Slovenskej republiky (ďalej len „hovorca“),
b)	na krajskej prokuratúre a okresných prokuratúrach v jej územnej pôsobnosti poverený prokurátor krajskej prokuratúry (ďalej len „krajský hovorca“).

(2) Hovorca koordinuje a metodicky usmerňuje komunikáciu prokuratúry s masovokomunikačnými prostriedkami, informuje verejnosť prostredníctvom webového sídla prokuratúry a účtov prokuratúry na sociálnych sieťach a podieľa sa na odbornej príprave krajských hovorcov. 

(3) Krajského hovorcu ustanovuje opatrením krajský prokurátor; krajský prokurátor ustanovuje opatrením aj zástupcu krajského hovorcu, ktorý plní počas neprítomnosti krajského hovorcu jeho úlohy v plnom rozsahu. Opatrenie krajského prokurátora o ustanovení krajského hovorcu a zástupcu krajského hovorcu sa doručuje Kancelárii generálneho prokurátora Slovenskej republiky.

(4) Hovorca a krajskí hovorcovia organizujú tlačové konferencie a brífingy prokurátorov, rozhovory a vystúpenia vybraných predstaviteľov prokuratúry a zabezpečujú poskytovanie stanovísk prokuratúry masovokomunikačným prostriedkom. 
(5) Hovorca a krajskí hovorcovia evidujú v Databáze tlačových informácií pre príslušný kalendárny rok (ďalej len „databáza tlačových informácií“) vedenej na internej počítačovej sieti prokuratúry
a)	každú požiadavku o poskytnutie informácie,
b)	získané stanovisko k požiadavke o poskytnutie informácie, 
c)	poskytnutú informáciu prokuratúry, ako aj každé informovanie verejnosti prostredníctvom webového sídla a účtov prokuratúry na sociálnych sieťach. 

(6) Evidencia poskytnutých informácií médiám v databáze tlačových informácií je dôverného charakteru a oprávnenie na editáciu a čítanie informácií v nej obsiahnutých majú len hovorca, krajskí hovorcovia a zástupcovia krajských hovorcov.

Článok 4
Poskytovanie informácií masovokomunikačným prostriedkom

(1) Informácie v pôsobnosti prokuratúry sa masovokomunikačným prostriedkom poskytujú výhradne prostredníctvom hovorcu a krajského hovorcu, ak tento článok ďalej neustanovuje inak. Hovorca a krajský hovorca zabezpečujú poskytovanie informácií masovokomunikačným prostriedkom od doručenia žiadosti o poskytnutie informácie až po poskytnutie informácie. 

(2) Informácie o činnosti prokuratúry a informácie o postupe vo veciach, v ktorých koná alebo konala generálna prokuratúra, poskytuje masovokomunikačným prostriedkom hovorca, pokiaľ generálny prokurátor Slovenskej republiky (ďalej len „generálny prokurátor“) v konkrétnej veci nerozhodne inak. Hovorca informuje generálneho prokurátora a počas  jeho neprítomnosti príslušného námestníka, prípadne príslušného vedúceho prokurátora alebo príslušného prokurátora o žiadosti o poskytnutie informácie masovokomunikačným prostriedkom, ako aj o zamýšľanom obsahu poskytovanej informácie.

(3) Informácie o postupe vo veciach, v ktorých koná alebo konala krajská prokuratúra alebo okresná prokuratúra v obvode pôsobnosti tejto krajskej prokuratúry, poskytuje masovokomunikačným prostriedkom príslušný krajský hovorca, ak krajský prokurátor alebo generálny prokurátor v konkrétnej veci nerozhodne inak. Krajský hovorca informuje krajského prokurátora a počas  jeho neprítomnosti príslušného námestníka o žiadosti o poskytnutie informácie masovokomunikačným prostriedkom, ako aj o zamýšľanom obsahu poskytovanej informácie.

(4) Prokurátori a ostatní zamestnanci prokuratúry bezodkladne informujú hovorcu alebo krajského hovorcu o každom, aj plánovanom poskytnutí informácie o činnosti prokuratúry masovokomunikačným prostriedkom. 

(5) Pri poskytnutí informácie masovokomunikačným prostriedkom bezprostredne po skončení hlavného pojednávania, pojednávania alebo verejného zasadnutia v konkrétnej veci, bezprostredne po účasti prokurátora na úkone v trestnom konaní, civilnom procese, v správnom súdnom konaní alebo v súvislosti s účasťou prokurátora na konaní pred orgánom verejnej správy sa postup podľa odsekov 2 a 3 nepoužije. Prokurátor, ktorý poskytol informáciu, túto skutočnosť dodatočne bezodkladne oznámi hovorcovi alebo krajskému hovorcovi elektronickou poštou.

(6) Na účely plnenia úloh podľa odsekov 2 a 3 prokurátori a ostatní zamestnanci prokuratúry poskytujú  hovorcovi a krajskému hovorcovi na základe ich žiadosti potrebnú súčinnosť vo forme písomného stanoviska; za obsah informácie a vhodnosť údajov určených na poskytnutie informácie masovokomunikačným prostriedkom zodpovedá príslušný prokurátor alebo zamestnanec prokuratúry. Prokurátori a ostatní zamestnanci prokuratúry môžu požiadať hovorcu alebo krajského hovorcu o autorizáciu obsahu poskytovanej informácie masovokomunikačným prostriedkom.

(7) Na poskytovanie informácií masovokomunikačným prostriedkom na základe žiadosti sa nevzťahuje osobitný predpis,) ak žiadosť nie je výslovne označená ako žiadosť podľa tohto osobitného predpisu.

Článok 5
Poskytovanie informácií prostredníctvom webového sídla prokuratúry a účtov prokuratúry na sociálnych sieťach

(1) Vytvorenie účtu prokuratúry na sociálnej sieti je možné iba po predchádzajúcom písomnom súhlase generálneho prokurátora. 

(2) Poskytovanie informácií prostredníctvom webového sídla a účtov prokuratúry na sociálnych sieťach vykonáva hovorca, ak tento článok ďalej neustanovuje inak. 

(3) Generálny prokurátor môže na základe žiadosti rozhodnúť, že poskytovanie informácií prostredníctvom konkrétneho účtu prokuratúry na sociálnych sieťach bude vykonávať iná osoba než hovorca. 

(4) Za obsah informácie, ktorá nie je poskytovaná prostredníctvom hovorcu, jej vecnú správnosť, vhodnosť a korektnosť, zodpovedá príslušný vedúci prokurátor; ak je účtom prokuratúry na sociálnej sieti účet založený prokurátorom, za obsah informácie, jej vecnú správnosť, vhodnosť a korektnosť zodpovedá tento prokurátor. Príslušný vedúci prokurátor alebo prokurátor súčasne zašle každú informáciu, ktorú mieni priamo poskytnúť prostredníctvom účtu prokuratúry na sociálnych sieťach, pred jej zverejnením hovorcovi. 

(5) Ak sa informácia, ktorá má byť poskytnutá prostredníctvom webového sídla prokuratúry alebo účtov prokuratúry na sociálnych sieťach týka činnosti krajskej prokuratúry alebo okresnej prokuratúry v územnej pôsobnosti tejto krajskej prokuratúry, informáciu zašle krajský hovorca hovorcovi, ak generálny prokurátor nerozhodol podľa odseku 3.

(6) Prokurátori a ostatní zamestnanci prokuratúry na základe vlastného uváženia alebo na požiadanie poskytujú hovorcovi alebo krajskému hovorcovi súčinnosť pri poskytovaní informácií prostredníctvom webového sídla prokuratúry alebo účtov prokuratúry na sociálnych sieťach. 

Článok 6

Zrušuje sa:
Príkaz generálneho prokurátora Slovenskej republiky por. č. 15/2022 z 23. decembra 2022 o spôsobe informovania verejnosti o činnosti prokuratúry prostredníctvom masovokomunikačných prostriedkov, webového sídla a sociálnych sietí.

Článok 7

Tento príkaz nadobúda účinnosť 20. marca 2024.

podpis
Dr. h. c. JUDr. Maroš Žilinka, PhD.
generálny prokurátor Slovenskej republiky